**Jorge Amado de Faria** (født 10. august 1912 i Bahia, død 6. august 2001) var en brasiliansk forfatter som ofte skrev i en modernistisk stil. 

Amado var en av de mest kjente moderne brasilianske forfatterne. Hans mange litterære arbeider har blitt oversatt til 49 språk, og er blitt popularisert i flere filmer, teatralske verker og TV-programmer. Hans litterære verker omhandlet i stor grad de fattige urbane mørkhudede, og mulatt-samfunnet i Bahia i Brasil. Amado var medlem av det brasilianske litterære akademiet fra 1961 og frem til sin død i 2001. Da han var bare ett år gammel, flyttet familien til Ilhéus, en kystby, hvor han tilbrakte store deler av sin barndom. Han gikk på videregående skoler i Salvador. Amado publiserte sin første roman, O País do Carnaval, i 1931, da han var atten år gammel. Senere giftet han seg med Matilde Garcia Rosa, og de fikk datteren Lila sammen, i 1933. Samme året ga han ut sin andre roman, Cacau, noe som økte hans allerede store popularitet. 

Amados venstreradikale aktiviteter gjorde hans liv vanskelig under det diktatoriske regimet til Getúlio Vargas. I 1935 ble han arrestert for første gang, og to år senere ble flere av bøkene hans brent i all offentlighet. Hans litterære arbeider ble bannlyst i hjemlandet, men i resten av Europa fikk Amado stor popularitet med offentliggjøringen av hans neste bok, Jubiabá, i Frankrike. Denne boken fikk flere entusiastiske anmeldelser, herunder en fra nobelpris-vinneren Albert Camus. 

På begynnelsen av 1940-tallet redigerte Amado et litterært supplement for nazistenes politiske avis Meio-Dia. Han var en kommunistisk militant i 1941 og 1942. Amado ble tvunget til å reise i eksil til Argentina og Uruguay. Da han returnerte til Brasil etter sitt eksil, ble han skilt fra Matilde Garcia Rosa. I 1945 ble han valgt inn i den konstituerende politiske forsamlingen, som representant for det brasilianske kommunistpartiet (PCB). Som medlem av dette partiet fikk han flere stemmer enn noen annen kandidat fra delstaten São Paulo. Det samme året giftet Amado seg for andre gang, denne gangen med Zélia Gattai, som også var forfatter. 

I 1947 fikk han sønnen, João Jorge. Samme år ble hans parti erklært ulovlig, og dets medlemmer ble arrestert og forfulgt av myndighetene. Amado valgte å reise i eksil igjen, denne gang i Frankrike, hvor han ble frem til han ble utvist fra dette landet i 1950. Hans første datter, Lila, døde i 1949. Fra 1950 til 1952 bodde Amado i Tsjekkoslovakia, hvor hans andre datter, Paloma, ble født. Han reiste til Sovjetunionen, og ble tildelt Lenins fredspris i 1962. 

Da Amado returnerte til Brasil igjen i 1955, fortsatte han ikke med sitt aktive politiske liv og han forlot det brasilianske kommunistpartiet kun ett år senere. Fra denne tiden viet han seg utelukkende til litteratur og han begynte å skrive på flere bøker. Amado skrev blant annet en skildring av de forskjellige seksuelle skikker, noe som ble ansett som skandaløst av det brasilianske samfunnet. Flere år etter å ha publisert denne skildringen mottok Amado stadig trusler på grunn av sine seksuelle skildringer, som det ble påstått hadde gjort stor skade på moralen til mange av landets jenter og kvinner. 

Den 6. april 1961 ble han valgt som medlem av det brasilianske litterære akademiet. Han fikk tittelen Doctor honoris causa fra anerkjente universiteter i flere land, blant annet i Brasil, Portugal, Italia, Israel og Frankrike, samt en rekke andre æresbevisninger i nesten alle de søramerikanske landene. I 1987 ble Jorge Amado de Faria-stiftelsen opprettet, i Salvador. Denne organisasjonen fremmet beskyttelse av eiendommer og utvikling av kulturen i Amados hjemsted i Bahia. Amado døde den 6. august 2001, 89 år gammel. Hans aske ble spredt i hagen rundt huset hans fire dager senere.

Referanser
----------

1. 1 2   Encyclopædia Britannica Online, oppført som Jorge Amado, Encyclopædia Britannica Online-ID biography/Jorge-Amado, besøkt 9. oktober 2017[Hentet fra Wikidata]
2. 1 2   Autorités BnF, data.bnf.fr, besøkt 10. oktober 2015[Hentet fra Wikidata]
3. 1 2   Munzinger Personen, oppført som Jorge Amado, Munzinger IBA 00000017852, besøkt 9. oktober 2017[Hentet fra Wikidata]
4. 1 2   annuaire prosopographique: la France savante, oppført som DE FARIA Jorge Amado, CTHS person-ID 100464, besøkt 9. oktober 2017[Hentet fra Wikidata]
5. 1 2   Nouveau Dictionnaire des auteurs de tous les temps et de tous les pays, side(r) 73, bind 1[Hentet fra Wikidata]
6. 1 2 3 4 5 6  *Nouveau Dictionnaire des auteurs de tous les temps et de tous les pays*; side(r): 73; bind: 1.
7. ↑   www1.folha.uol.com.br[Hentet fra Wikidata]
8. ↑  ; *Autorités BnF*; besøksdato: 10. oktober 2015; BNF-ID: 11888603z.
9. ↑   www.epdlp.com[Hentet fra Wikidata]
10. ↑   www.fondation-del-duca.fr, besøkt 9. juli 2020[Hentet fra Wikidata]
11. ↑   www.bbc.com[Hentet fra Wikidata]
12. ↑   elcultural.com[Hentet fra Wikidata]
13. ↑   ifacca.org[Hentet fra Wikidata]
14. 1 2   Ordens Honoríficas Portuguesas, www.ordens.presidencia.pt[Hentet fra Wikidata]
15. ↑   www.educacional.com.br[Hentet fra Wikidata]
16. ↑   www.rar.ind.br[Hentet fra Wikidata]

Eksterne lenker
---------------

* (pt-BR) Offisielt nettsted Rediger på Wikidata

* (en) Jorge Amado – kategori av bilder, video eller lyd på Commons Rediger på Wikidata
* (en) Jorge Amado de Faria på Internet Movie Database Rediger på Wikidata

* (fr) Jorge Amado de Faria på Allociné Rediger på Wikidata

* (en) Jorge Amado de Faria hos The Movie Database Rediger på Wikidata

* (en) Jorge Amado de Faria hos Internet Broadway Database Rediger på Wikidata
* (en) Jorge Amado de Faria på Discogs Rediger på Wikidata

* (en) Jorge Amado de Faria på MusicBrainz Rediger på Wikidata

  


|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** Encyclopædia Britannica **·** Prabook **·** Brockhaus Enzyklopädie **·** Deutsche Biographie **·** Encyclopædia Universalis **·** Nationalencyklopedin **·** BIBSYS **·** Geni **·** VIAF **·** GND **·** LCCN **·** ISNI **·** BNF **·** BNF (data) **·** LIBRIS **·** SUDOC **·** NLA **·** NDL **·** NKC **·** ICCU **·** BNE **·** CiNii **·** Munzinger (iba)
 |